**TEHNIČKA SPECIFIKACIJA PREDMETA NABAVE**

Predmet ove Nabave jest nabava javnih govornih usluga u pokretnoj elektroničkoj komunikacijskoj mreži.

Naručitelj traži isporuku elektroničke komunikacijske usluge u pokretnoj mreži koja uključuje:

* isporuka govornih usluga i poruka u pokretnoj elektroničkoj komunikacijskoj mreži,
* umrežavanje pretplatničkih brojeva u VPN
* preuzimanje postojećih pretplatničkih brojeva naručitelja
* isporuka podatkovnih usluga u pokretnoj elektroničkoj komunikacijskoj mreži maksimalnom brzinom koju omogućava mreža.

U cilju pružanja odgovarajuće kvalitete usluga Ponuditelj treba omogućiti radnicima Naručitelja pristup broju svoje Službe za korisnike koja će im pružiti svu potrebnu tehničku podršku 24 sata dnevno, 7 dana u tjednu tijekom cijele godine.

Politikom kvalitete Učiteljskog fakulteta Sveučilišta u Zagrebu uspostavljen je sustav osiguranja kvalitete kojim je Naručitelj postao nositelj certifikata ISO 9001:2015. Kako bi i Ponuditelj dokazao da posluje u skladu sa politikom kvalitete Naručitelja, isti mora posjedovati važeći međunarodni certifikat **ISO 9001:2015** koji se odnosi na sustavno upravljanje kvalitetom, proizvodima i uslugama, radi konstantnog poboljšanja kvalitete te rezultata dobre poslovne prakse prilikom ispunjenja zahtjeva kupaca, a primjenjiv je na sve organizacije, neovisno o vrsti djelatnosti i veličini organizacije. ISO 9001:2015 utvrđuje kriterije i niz načela sustava upravljanja kvalitetom, uključujući snažnu orijentacija na kupca, fokus i motivaciju ljudi u postizanje ciljeva, partnerski odnos s dobavljačima, učinkovite poslovne procese, smanjenje rizika poslovanja, jasno definiranje odgovornosti, te trajno poboljšavanje. ISO 9001:2015. osigurava da Naručitelj dobiva dosljedne, kvalitetne proizvode i usluge, što pak osigurava stabilnu uslugu i poslovnu prednost, kako Ponuditelja, tako i Naručitelja. **Dokaz posjedovanja certifikata dostavlja se kao sastavni dio ponude.**

Po sklapanju Ugovora o javnoj nabavi Ponuditelj će preuzeti sve mobilne priključke Naručitelja uz zadržavanje postojećih pozivnih brojeva. Ponuditelj se obvezuje uključiti sve nove priključke, tijekom trajanja Ugovora pod istim uvjetima kao i preuzete na početku Ugovora, s tim da pojedinačni pretplatnički odnos prestaje s danom isteka Ugovora.

Ponuđeno tehničko rješenje mora omogućiti da svi mobilni priključci Naručitelja moraju biti spojeni u korporativnu mobilnu mrežu Naručitelja. Podatkovni promet kod glasovne linije kao i kod mobilnog interneta, nakon što se potroši uključeni paket prometa po najvećoj brzini tarife, pristupna brzina se smanjuje bez dodane naknade.

Odabrani ponuditelj obvezan je uspostaviti VPN korisnika za sve ili za dio pretplatničkih brojeva korisnika u roku 10 dana od dana sklapanja ugovora s korisnikom. Odabrani Ponuditelj obvezan je omogućiti komunikaciju unutar VPN-a pozivom na cijeli i skraćeni broj pretplatnika. VPN je privatna mreža Naručitelja i podrazumijeva mogućnost komunikacije između Naručiteljevih GSM VPN priključaka, bilo punim bilo skraćenim četveroznamenkastim brojem, a svi troškovi takvih razgovora i uspostave poziva uključeni su u mjesečnu naknadu za VPN.

Sve što zaposlenik potroši iznad iznosa limita potrebno je obračunati na njegovom privatnom računu. Navedeni limit se odnosi na troškove za pozive i dodatne usluge, opcije uključene na zahtjev naručitelja te korištenje ostalih usluga ponuditeljeve mreže. Limit ne uključuje troškove mjesečnih naknada za tarifu.

Nakon prelaska limita zaposlenik treba dobiti SMS obavijest kojom ga odabrani ponuditelj obavještava o tome da će svi troškovi do kraja mjeseca biti obračunati na njegovu privatnom računu.

Raspolaganje mobilnom mrežom Ponuditelja mora zadovoljavati populacijsko pokrivanje cijele RH na otvorenom prostoru (outdoor coverage) kako slijedi:

* pokrivenost GSM signalom – 98% populacijske pokrivenosti,
* pokrivenost GPRS signalom – 98% populacijske pokrivenosti,
* pokrivenost EDGE signalom – 98% populacijske pokrivenosti,
* pokrivenost UMTS/HSDPA signalom – 98% populacijske pokrivenosti,
* pokrivenost LTE signalom – 98% populacijske pokrivenosti

Ponuditelj u sklopu ponude mora dostaviti Izjavu o kvaliteti pokrivanja signalom. Iz izjave mora biti razvidno da Ponuditelj raspolaže traženim populacijskim pokrivanjem.

Ponuditelj mora biti u mogućnosti uz postojeću SIM karticu isporučiti i jednu ili dvije dodatne koje će koristiti isti broj i tarifni model kao glavna kartica. Na taj će način Naručitelj biti u mogućnosti usluge minuta, poruka i podatkovnog prometa dijeliti na više uređaja a svi će uređaji djelovati kao jedan i za sve će dobiti jedan jedinstveni račun pri čemu će Naručitelju praćenje troškova biti jednostavnije.

Mobilne uređaje Naručitelj će naručivati sukladno svojim potrebama tijekom trajanja Ugovora bez prethodno specificiranih mjesečnih količina. Naručitelj će naručivati modele mobitela koji su nalaze u trenutnoj ponudi Ponuditelja prema minimalnim tehničkim specifikacijama ponuđenih modela i sukladno propisanim tehničkim specifikacijama koje su sastavni dio natječajne dokumentacije.

Mobilni telefonski aparati koji su predmet ove nabave svrstaju se u četiri kategorije, prema svojim značajkama i raspoloživim mogućnostima. Ponuditelj je u svakoj od kategorija dužan ponuditi najmanje 3 modela uređaja koja zadovoljavaju sve propisane tehničke specifikacije. Uređaji koji će biti ponuđeni moraju se nalaziti u aktualnom katalogu proizvođača. Ako se neki od ponuđenih modela mobilnih uređaja tijekom važenja pojedinog ugovora između odabranoga ponuditelja i korisnika, odnosno tijekom važenja okvirnoga sporazuma, prestane proizvoditi ili se odlukom nadležnoga tijela povuče s tržišta, odabrani ponuditelj obvezan je u istom razredu u kojemu je bio uvršten taj model, bez odgode ponuditi drugi odgovarajući model i o tome odmah pisano obavijestiti Naručitelja tako da u ponudi uvijek ima najmanji potreban broj modela predviđenih za svaki razred.

Svi ponuđeni uređaji moraju biti novi, nekorišteni, u izvornom tvorničkome pakiranju odnosno prepakirani u pakiranje Ponuditelja, sa svom dokumentacijom i uputama na hrvatskom i engleskome jeziku. Ponuđeni uređaji ili njihovi sastavni dijelovi ne smiju biti obnovljeni.

Nakon sklapanja ugovora odabrani ponuditelj obvezan je osigurati najmanje dvije, a po potrebi i više osoba, za komunikaciju radi pružanja poslovne i tehničke potpore korisnicima putem pozivnoga središta (call-centar) odabranoga ponuditelja i barem jednoga telefonskog broja (primjerice 0800 ili sličnog) s dostatnim brojem pristupnih veza (linija), pozivanje kojega broja je za pretplatnika, odnosno korisnika u tuzemstvu slobodno i besplatno.

Jedna od dviju osoba za komunikaciju mora biti zadužena i odgovorna za rješavanje ugovornih, poslovnih i računovodstvenih pitanja, najmanje od 08:00 do 17:00 svakog radnog dana u godini. Druga od dviju osoba za komunikaciju mora biti zadužena za rješavanje svih tehničkih i operativnih pitanja te pomoć korisnicima za pristup i uporabu pojedinih usluga i mogućnosti, 24 sata na dan, 365 dana u godini.

**SPECIFIKACIJA JAVNE GOVORNE USLUGE U POKRETNOJ ELEKTRONIČKOJ KOMUNIKACIJSKOJ MREŽI**

U nastavku je detaljan popis zahtjeva predmeta nadmetanja. Ponuditelj je dužan popunjenu tablicu priložiti u Ponudi. U tablici je obvezno za svaku točku zahtjeva naznačiti da li Ponuditelj zadovoljava ili ne zadovoljava traženi zahtjev.

Ako Ponuditelj ne zadovoljava sve eliminacijske zahtjeve, ponuda istoga će se smatrati neprihvatljivom.

|  |  |  |
| --- | --- | --- |
|  | MINIMALNI TEHNIČKI UVJETI KOJE PONUDITELJ TREBA ZADOVOLJITI | ZAOKRUŽITI jedan odgovor; DA ili NE |
| 1. | Ponuditelj će preuzeti sve mobilne priključke Naručitelja uz zadržavanje postojećih pozivnih brojeva (skraćeni i puni).  | DA | NE |
| 2. | Ponuditelj će omogućiti ostvarenje neograničene količine razgovora unutar VPN mreže naručitelja, bez naplate uspostave poziva te da razgovori unutar VPN mreže budu besplatni | DA | NE |
| 3. | Odabrani ponuditelj obvezan je uspostaviti VPN mrežu naručitelja u roku od 10 dana od dana sklapanja ugovora s Naručiteljem | DA | NE |
| 4. | Mogućnost razdvajanja poslovnih i privatnih poziva (privatni račun) | DA | NE |
| 5. | Korištenje usluga na privatni račun na način da se automatski pojedine usluge razdvajaju na privatni račun (npr. SMS, VAS SMS parking, MMS…)  | DA | NE |
| 6. | Upozorenje pretplatnika da će uskoro prekoračiti ili je upravo prekoračio postavljenu granicu potrošnje (tarifni paket). | DA | NE |
| 7. | Pregled korištenja usluga i troškova računalno putem interneta i web sučelja ili mobilne aplikacije | DA | NE |
| 8. | Stručna osoba dodijeljena od strane Ponuditelja za kontakt, administriranje i savjetovanje Naručitelja | DA | NE |
| 9. | Mogućnost pozivanja skraćenih brojeva dodijeljenih u VPN-u | DA | NE |
| 10. | Kod dolaznih poziva omogućiti prikaz skraćenog broja dodijeljenog u VPN-u | DA | NE |
| 11. | Naknadno ugovaranje novih priključaka pod istim uvjetima kao kod inicijalnog Ugovora | DA | NE |
| 12. | Raspolaganje mobilnom mrežom koja mora zadovoljavati populacijsko pokrivanje cijele RH na otvorenom prostoru (outdoor coverage) kako slijedi: - pokrivenost GSM signalom – 99% populacijske pokrivenosti, - pokrivenost GPRS signalom – 99% populacijske pokrivenosti, - pokrivenost EDGE signalom – 99% populacijske pokrivenosti, - pokrivenost UMTS/HSDPA signalom – 99% populacijske pokrivenosti, - pokrivenost LTE signalom – 98% populacijske pokrivenosti | DA | NE |
| 13. | Mogućnost za sve mobilne priključke ( glasovne i podatkovne ) da se nakon potrošene količine podataka uključene u mjesečnu naknadu, brzina smanji na 256 Kbit/s i omogući pristup podatkovnoj mreži bez dodatne naplate troškova | DA | NE |
| 14. | Mogućnost isporuke dodatne SIM kartice koja će koristiti isti broj i tarifni model kao glavna kartica pojedinog korisnika | DA | NE |

Ukoliko se dogodi da se nakon potpisa Ugovora sa odabranim Ponuditeljem dokaže da ponuđene odgovore Ponuditelj nije u mogućnosti izvršiti, Naručitelj zadržava pravo jednostranog raskida Ugovora bez otkaznog roka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 potpis ponuditelja